als_Latn dik_Latn sag_Latn
Znj. Odeta Barbullushi ka lindur në Shkodër më 16 qershor 1979. Ka marrë gradën Doktor i Filozofisë (PhD) nga Universiteti i Birmingham-it, Britani e Madhe në vitin 2010 në fushën e Studimeve Ruse dhe të Evropës Lindore/Marrëdhënieve Ndërkombëtare. Është specialiste e Shkencave Politike dhe Marrëdhënieve Ndërkombëtare. Ka një Master në Studime Bashkëkohore Evropiane nga Universiteti i Sussex dhe një tjetër në Marrëdhëniet Ndërkombëtare nga Universiteti i Evropës Qëndrore në Budapest, ka përfunduar studimet e larta në fushën Gazetari-Komunikim në Universitetin e Tiranës në vitin 2001.
Znj. Barbullushi ka punuar si lektore pranë Qendrës për Studime Evropiane, Universiteti i Birminghamit, ku ka qenë titullare e lëndëve EU in a Globalizing World dhe Political History of Central and Eastern Europe in the 20th Century (2007-2008). Nga viti 2009-2014 ka punuar në Universitetin Evropian të Tiranës fillimisht si përgjegjëse e departamentit të Shkencave Politike dhe Marrëdhënieve Ndërkombëtare, dhe së fundmi si Zv/Rektore për Kërkimin dhe Metodologjinë, si dhe kryeredaktore e revistës shkencore ‘Polis’. Ka qenë titullare e disa lëndëve në fushën e marrëdhënieve ndërkombëtare si Çështja Shqiptare dhe Politika e Jashtme e Shqipërisë, Analizë e Politikës së Jashtme të Krahasuar, Teori dhe Çështje të Marrëdhënieve Ndërkombëtare, etj. Ka qenë ‘Bashkëpunëtore Shkencore Honorifike’ pranë Universitetit të Roehampton-it, Londër që nga viti 2011. Në vitin 2013, znj. Barbullushi ka punuar si studiuese postdoktorale pranë Universitetit të Graz-it Karl Franzen, Austri.
Puna shkencore e znj. Barbullushi fokusohet kryesisht në faktorët e brendshëm të politikës së jashtme, aspektet ideore dhe historike të proçesit të integrimit evropian të vendeve të Ballkanit Perëndimor, çështjet e shtetformimit në Ballkan, marrëdhëniet e Shqipërisë me fqinjët dhe rolin e BE-së në Ballkanin Perëndimor dhe në zonën mesdhetare. Studimet pasuniversitare dhe puna shkencore e znj. Odeta Barbullushi janë financuar nga një numër bursash dhe çmimesh prestigjioze ndërkombëtare, si bursa e Fondacionit të Shoqërisë së Hapur (OSI), Sasakawa Fellowship, çmimi ndërkombëtar Dorothy Hodgkins Postgraduate Award, Ernst Mach Global Fellowship, si dhe granti ‘Brain Gain Incentive’. Gjatë punës së saj akademike, znj. Barbullushi ka koordinuar dhe ka qenë pjesë e një numri projektesh rajonale dhe ndërkombëtare në fushën e kërkimit shkencor, të drejtave të njeriut në arsimin e lartë, integrimit evropian të Ballkanit Perëndimor, etj.
© Ministria e Punëve të Jashtme 2015 - Të gjitha të drejtat e rezervuara.
als_Latn als_Latn als_Latn als_Latn